Správa
o výsledku posúdenia dvojstrannej zmluvnej základne medzi Slovenskou republikou a Iránskou islamskou republikou
___________________________________________________________________________

	Slovenská republika po rozdelení Českej a Slovenskej Federatívnej Republiky sukcedovala do všetkých mnohostranných a dvojstranných medzinárodných zmlúv, ktorými bola ČSFR viazaná. Sukcesia sa uskutočnila v súlade s článkom 153 Ústavy SR a vyhlásením NR SR zo dňa 3. decembra 1992, v zmysle čoho sa Slovenská republika považuje od 1. januára1993 za viazanú týmito zmluvami. Záväzky zo zmlúv, do ktorých SR sukcedovala, nie je potrebné potvrdzovať vo vzťahu k iným štátom osobitným právnym aktom.

	Na základe medzinárodných zvyklostí sa však s jednotlivými štátmi uskutočňuje posúdenie bilaterálnej zmluvnej základne. Výsledkom procesu je vypracovanie zoznamu dvojstranných zmluvných dokumentov, ktoré zostávajú v platnosti, resp. ktoré sa z dôvodu neaktuálnosti, prekonania a nefunkčnosti rušia. V rámci tohto procesu je nutné postupovať v súlade s vnútroštátnymi právnymi predpismi a návrhy na ukončenie platnosti medzinárodných zmlúv sa predkladajú na schválenie orgánu, z ktorého plnej moci boli zmluvy uzavreté. Do dnešného dňa Slovenská republika ukončila revíziu zmluvnej základne so 42 štátmi sveta.

	Proces posúdenia zmluvnej základne sa nedotýka zmlúv, ktoré boli uzavreté po vzniku Slovenskej republiky, t.j. po 1.januári 1993.

	SR registrovala 12 zmluvných dokumentov uzavretých medzi Československom a Iránom, platných k 31.decembru 1992, ktoré boli predmetom sukcesie SR. Vo vzťahu k Iránskej islamskej republike sa začalo posudzovanie zmluvných dokumentov, uzavretých v období od vzniku Československa do 10. marca 1991, v auguste1998, kedy sa na základe uskutočneného pripomienkového konania (august - september 1998) a podkladov gestorov jednotlivých zmlúv postúpil iránskej strane návrh na uskutočnenie revízie zmluvnej základne. 

	V dňoch 1. - 2. marca 1999 sa v Teheráne uskutočnili rokovania expertov, v rámci ktorých bolo posúdených 12 zmluvných dokumentov. Vo vzťahu k 5 z nich sa stanoviská oboch strán stretli, platnosť 4 zmluvných dokumentov sa skončila a 3 zmluvné dokumenty zostali po rokovaniach otvorené a boli podrobené opätovnému vnútroštátnemu pripomienkovému konaniu. Následne sa diplomatickou cestou vyjasnili rozdielne názory slovenskej a iránskej strany vo vzťahu k týmto zmluvným dokumentom.
Obe strany sa zhodli na tom, že:

1. 	platných je 8 zmluvných dokumentov; platnosť ostatných zanikla už skôr, pretože boli splnené, ich platnosť bola ukončená alebo boli nahradené novou zmluvnou úpravou
2. 	z platných zmlúv si obe strany želajú ukončiť platnosť Dohody medzi vládou Československej socialistickej republiky a Cisárskou vládou Iránu o hospodárskej a technickej spolupráci podpísanej v Teheráne 12. marca 1969 a Dohody medzi vládou Československej socialistickej republiky a Cisárskou vládou Iránu o hospodárskej, priemyselnej, vedeckej a technickej spolupráci podpísanej v Teheráne 1. decembra 1976.
3. 	potvrdenie zmluvnej základne sa uskutoční podpísaním Memoranda o porozumení medzi vládou Slovenskej republiky a vládou Iránskej islamskej republiky o potvrdení dvojstrannej zmluvnej základne, ktorého prílohu bude tvoriť zoznam zmlúv uzavretých medzi ČSFR a Iránskou islamskou republikou, ktoré zostávajú v platnosti vo vzájomných vzťahoch medzi SR a Iránskou islamskou republikou (Príloha I) a zmluvy, ktorých platnosť skončí vo vzájomných vzťahoch medzi SR a Iránskou islamskou republikou (Príloha II)

Platnosť Dlhodobej obchodnej dohody medzi vládou  ČSSR a Cisárskou vládou Iránu, podpísanej v Prahe 13. mája 1977 skončila 8. marca 1997, nadobudnutím platnosti Obchodnej dohody medzi vládou SR a vládou Iránskej islamskej republiky, podpísanej v Teheráne 3. októbra 1995.

Dohoda medzi vládou Československej socialistickej republiky a Cisárskou vládou Iránu o ustanovení Zmiešanej komisie pre hospodársku, vedeckú a technickú spoluprácu podpísaná v Prahe 19. októbra 1974 a Dohoda medzi vládou Československej socialistickej republiky a vládou Iránskej islamskej republiky o zriadení Zmiešanej komisie pre hospodársku a technickú spoluprácu podpísaná v Teheráne 15. januára 1987 skončili platnosť na základe článku 9 novej Obchodnej dohody medzi vládou SR a vládou Iránskej islamskej republiky, podpísanej v Teheráne 3. októbra 1995. 

Platnosť Programu kultúrnych a vedeckých výmen medzi vládou Českej a Slovenskej Federatívnej Republiky a vládou Iránskej islamskej republiky, podpísaný v Teheráne 10. marca 1991 skončila 10. marca 1993 na základe ustanovenia svojho článku 57. 

	Na základe uvedeného sa predkladá návrh uznesenia vlády